text:
Ecuador inisialmente tabata yama: “Real Audiencia de Quito”y tabata forma parti di Gran Colombia,
huntu ku Venezuela y Colombia.
Kolonisashon di Ecuador dor di Spaña a kuminsá mei mei di siglo diesseis, i na 1563, Quito,
e kapital di Ecuador a bira un region atministrativo di Spaña.
Despues di kasi tres shen aña ku Spañó nan a dominá Ecuador, e abitantenan di Quito tabata e promé
nan den Sur Amérika ku a kuminsá rebeliá y deklará y marka e independensia di Ecuador dia 10 di
ougùstùs 1809. Pero e Independensia aki a dura solamente 23 dia i e di 24 dia, Spañónan a bolbe tuma
mando di Ecuador Fecha nashonal di Independensia di Ecuador ta wòrdu selebrá riba dia 10 di ougùstùs tur aña.
Na Spañó: Día del Primer Grito de Independencia de Quito’ ta marka dia di Independensia
for di Spaña.
Independensia di e siudat Guayaquil ku a ser logra dia 9 di òktober 1820 a marka e
kuminsamentu di e guera di “Independencia de la Real Audiencia de Quito”.
Un soño di “El Libertador” Simon Bolívar tabata pa liberá gran parti di Amérika for di Spaña.
Su logro mas fruktífero tabata gana e bataya di 24 di mei 1822 na Pichincha.
Pichincha ta un provinsia riku na volkan y alabes e provinsia unda e kapital Quito ta keda.
E bataya aki ku a liberá Ecuador for di Spaña, a wòrdu gana dor di un ehérsito patriota,
bou di mando di un General Venezolano yama Antonio José de Sucre, konhuntamente ku
Forsanan Arma Partidista, bou di supervishon di Melchor de Aymerich y Villajuana,
un general Spañó, nase dia 5 di yanüari 1754, na Ceuta, Spaña, kordiná y guiá dor di Simon Bolívar.
Esfuersonan di e siudat chikitu Guayaquil aki ta ser mira komo un stap importantísimo den Amérika
Sentral y Sur Amérika y ku finalmente a kondusí Ecuador su independensia total for di Spaña.
24 di mei 1822, Ecuador ta selebrá su Independensia for di Gran Colombia
Dia 14 di ougùstùs 1830, Ecuador a adoptá su nòmber aktual – Ecuador, despues di a
separá su mes kompletamente for di Gran Colombia..
Dia 22 di sèptèmber de 1830, Juan José Flores y Aramburo, ku a nase dia 18 di july 1800
na Puerto Cabello, Venezuela a bira e promé presidente di Ecuador.
E nòmber Ecuador ta bin for di idioma Latin – äequator” – ku ta nifiká: “esun ku ta igualá”.
Ecuador ta duna honor na su nòmber dor ku e ta keda nèt riba e linia imaginario ku ta parti nos planeta
na 2. Parti hemisferio nort y sùit.
Awe, 10 di ougùstùs 2021, Bonaire lo hisa e bandera di Ecuador na busto di Simon Bolívar pa
konmemorá e fecha di Independensia di Ecuador na honor di tur Ekuatoriano biba riba nos isla.


c: text/html

text:
KRALENDIJK – Un suidadano Dominicano ya mas ku 10 aña bibando na Boneiru, desgustá a presentá awe na Radio Live 99.9 FM, pa papia di loke a sosodé ku su persona na Fundashon Mariadal(FM). El a konta ku ya el a pèrdè 2 sita ku dòkter, pa motibu ku nan no ta komprondé idioma spañó i no por komuniká ku e pashènt.
“Ayera djaweps ta di 2 sita ku mi tabatin ku Ginekólogo na Fundashon Mariadal. Momentu ku mi a presentá serka e Ginekólogo, mi persona a tende ku no por atendé mi pasobra nan no ta komprondé idioma spañó. E kos a kuminsá kansami. Mi no ta un persona ku ta gusta reklamá, sinembargo loke a sosodé ya pa di 2 bes ta inkomprendibel, ”e suidadano a konta. El a sigui bisa: ”Tin Boneriano ku tampoko ta komprondé hulandes òf por papia hulandes bon pa splika dòkter nan malesa. Kon ta atendé ku nan? Na hospital nan a bisami buska un traduktor i bin serka dòkter kuné pa e tradusí na hulandes loke ami ta splika na spañó. Esaki no ta korekto, i sigun ami si un dòkter no ta komprondé un idioma, nan mester perkurá pa un traduktor pa komprondé e pashènt pa e dòkter. Radio Live 99.9 FM a pidi reakshon di parti di FM i ta pendiente pa un kontesta.

robotstxt: allowed

filter: keep


text:
Polucion di nos lamanan especialmente di plastic tin un efecto devastador riba bida marino y su biodiversidad. Di animalnan marino cu ta come saco y materialnan di plastic keriendo ta cuminda, te cu contaminacion di henter habitad cu microplastic. Aki na Aruba tambe nos mester bira consciente y no uza material di plastic na nos playanan. Scientificonan ya a establece e link entre cambio climatico, clima extremo cu contaminacion di plastic den nos medio ambiente. Lastima cu nos tin un Dump di Parkietenbos cu keto bay, apesar di tur conseho internacional ta habri ainda y ta contamina Aire, Tera y Lama.
Efecto di Polucion di nos lamanan
Updated: Oct 22, 2021


text:
Chat online
E riesgonan di chat online ta hopi. Aki ta sigui algun pa tene kuidou ku nan.
Robo di identidat:
Maske bo por ta pensa ku bo no tin hopi kos pa hòrta, robo di identidat ta un problema enorme. Hopi kriminal ku ta aktivo riba internèt ta buska teenager inosente, pa habri kuenta i credit card riba nan nòmber. Esaki por ta sumamente peligroso i por persiguí bo pa resto di bo bida.
Tèrmentu online:
Tèrmentu online por pasa tur kaminda i kada momentu ku tur hende. Bo no tin mester di ta online pa un tempu largu pa bira víktima di tèrmentu online, i su impakto por ta enorme. E ta tuma djis algun sekònde pa taip un kos falsu i doloroso pa un hende i ku no por keda sin tende òf keda sin lesa. Tèrmentu online por ta bastante peligroso debí na e echo ku e ta bastante anónimo. Por ehèmpel, por tin un mucha muhé ku a bin ta chat ku un mucha hòmber “teenager” pa algun siman. Djis despues, e kòmbersashon ta kuminsá kambia i e mucha hòmber ta kuminsá tèr e mucha muhé online. E ta kompartí potrèt privá di e mucha muhé ku el a manda p’e i awor e ta usa nan pa pone su kara na bèrgwensa. Ta resultá ku e ta un hòmber di 40 aña ku ta biba na otro banda di mundu i ta tèr e mucha muhé pasobra e ta gosa ora e hasié. E mucha muhé no tabatin un idea ken e ta realmente i niun hende no tabatin un idea di loke tabata pasando. Tèrmentu online por tuma hopi forma, for di mensahe pa hasi daño te kompartí imágennan i informashon privá pa pone un hende su kara na bèrgwensa. Tambe por hib’e na un ekstremo mas haltu ku ta envolví menasa ku violensia.
Hende sin eskrúpulo Online:
Hende sin eskrúpulo online ta un otro riesgo enorme di chat online. Hende sin eskrúpulo ta slùip den chat room buska informashon ku nan por usa den nan atake online òf den persona. E informashon aki por ta unda nan ta bai skol, ken ta nan amigunan, ki ora nan ta hasi aña etc. Nan ta usa e informashon aki pa gana bo konfiansa. Una bes ku nan tin e informashon aki, nan lo hasi manera nan ta un teenager òf un hende den un posishon di konfiansa manera un maestro(a) di skol òf un coach pa gana bo konfiansa. Una bes ku nan a gana bo konfiansa, nan ta persuadí bo pa kompartí potrèt sunú òf hasi tarea eksplísitamente seksual via webcam òf vidio. Algun hende sin eskrúpulo online despues lo enkurashá un enkuentro en persona i por abuzá di nan seksualmente.
Chat online ta trese solamente 3 riesgo. Tin hopi otro riesgo ku bale la pena pa tene kuenta kuné tambe, inkluso kontenido no apropriá riba Internet, hate speech i mas.
Pues si bo ta sinti inkonfortabel tokante e chatnan ku bo tin online, por fabor yama nos, nos lo averiguá huntu ku bo!


text:
Pa profeshonalnan
Maestro di skol, trahadó sosial, edukadó, sikólogo, dòkter di mucha, mentor, coach, lider (di grupo) ta algun di e profeshonalnan ku ta bini den kontakto ku mucha i teenager riba un base diario. Ademas di e ayudo ku boso komo profeshonal ta duna mucha i hóben, tambe tin Guana Chat. Mucha i hende hóben por yama aki ku vários pregunta. Esaki por ta tokante tèrmentu, namoramentu, amistat, pero tambe tokante strès na skol òf na kas.
Guana Chat ta un number grátis i anónimo pa mucha i hende hóben for di 8 pa 21 aña. E boluntarionan na telefòn ta traha pa Telefòn pa Hubentud na Aruba i p’esei por ofresé anonimidat na tur mucha i hende hóben na Hulanda Karibense. Si abo, komo un profeshonal, ta ripará ku tin mucha ku lo ke papia tokante un tópiko, pero ta hañ’e difísil pa hasi esaki ku un hende ku nan konosé, laga nan sa ku nan por yama Guana Chat tur dia entre 2 or di mèrdia i 6 or di atardi via number di telefòn 918!
Asina nos tur por yuda apoyá e muchanan.
Mapa di Rekurso pa Hóben na Saba
Mapa di Rekurso pa Hóben na Statia


text:
Manera ta custumber pa hopi aña caba, Organo Ehecutivo AZV a entrega su relato financiero na tempo y acompaña cu un declaracion di aprobacion di accountant. Pero pa bisa cu 2020 tawata un aña manera añanan anterior ta algo otro.
Na maart 2020 Covid-19 pandemia a drenta Aruba y pronto por a nota efectonan di esaki pa e cuido medico. Cuido regular mester a duna lugar pa cuido relaciona cu Covid y e pandemia a trece incertidumbrenan financiero grandi pa Pais Aruba y consecuentemente pa AZV. Riba nivel di Reino palabracionnan a wordo haci pa yuda Aruba financieramente.
Consecuencianan pa e cuido
E introduccion di e distanciamento social di 1 meter y mey a resulta den un accesibilidad mas limita y temponan di warda mas largo pa e cuido medico regular. Tambe e manera di duna servicio a cambia drasticamente door di protocolnan nobo y e uzo di materialnan di proteccion. Tawatin mas cuido via telefon y via canalnan digital cu anterior.
Cuido medico den exterior a bira un desafio door cu trafico aereo tawata restringi na nivel mundial y e partnernan den exterior no por a brinda e cuido manera custumbra.
E gastonan regular di ImSan a cay 4.3 miyon mas halto cu premira, door cu ImSan a uzo extra capacidad pa yuda cu e cuido ca a stagna pasobra e frontera tawata cera. Tambe e gastonan di e uzo di camber di operacion ta mas halto door cu e capacidad di OK den Horacio Oduber tawata mas abou pa via di Covid-19. Conforme presupuesto ImSan a ehecuta e masterplan na ora y p’esey e capacidad pa haci radioterapia, cuido di wowo y cuido urgente a wordo amplia. Pa via di esaki un cantidad di tratamentonan cu antes lo wordo haci den exterior a sosede na Aruba.
Consecuencianan financiero
Un di e condicionnan mara na e ayudo di likides hulandes tawata e instruccion pa baha e gastonan di AZV cu 5 miyon pa luna. AZV a haya e tarea pa realisa esaki y bou di hopi presion di tempo AZV a traha un plan (5-wave model), teniendo cuenta cu e mision di AZV cu ta garantisa e calidad y accesibilidad di cuido pa gastonan acceptabel.
Mediante di un cooperacion intensivo cu Directie Financiën, Pais Aruba ta logra pa AZV ricibi e likides necesario, permitiendo AZV cumpli cu e palabracionnan di pago cu tawata andando.
Cifranan clave
E cifranan clave di AZV ta mustra cla ki efectonan e pandemia tawatin riba e entradanan di e fondo di AZV. E prima y e suma di e BAZV ta hopi mas abou cu den 2019 (-23%), mientras e gastonan di cuido si a sigui subi
Un otro manera pa ilustra e consecuencianan financiero di e Covid crisis ta e relacion gastonan di AZV y Producto Bruto Interno (GDP), cu e añanan anterior tawata entre 7,5% te 7,8%. pa motibo cu e PBI a baha substancialmente na 2020, e gastonan di AZV den relacion cu e PBI ta relativamente mas grandi cu añanan anterior, yegando na 11,6%.
Organo ehecutivo
Internamente e Organo ehecutivo AZV a haci tur loke ta posibel pa baha gasto. Vacaturanan existente y nobo a wordo wanta y siguiendo e instruccion di gobierno a yega na un acuerdo cu e sindicato di trahadornan pa reduci salarionan cu 12,6% for di mei 2020. E suma retene a keda deposita den e fondo di FASE.
Agredicimento
Pa AZV funciona optimalmente, AZV ta depende grandemente di e partnernan. AZV kier gradici su partnernan den cuido cu ta primeramente responsabel pa e calidad di e cuido pa e aseguradonan y pa e esfuerso grandi haci durante e pandemia den 2020. Un palabra di danki tambe ta bay na diferente departamento di gobierno cu a coopera intensivamente cu AZV manera e Minister y e oficina di Minister di Turismo, Deporte y Salubridad, e departamentonan di Salubridad Publico, Finansas, DIMAS, DIMP y Censo.


text:
Diaranson anochi riba e caminda di Angochi personanan a reporta na Polis cu un homber a cay for di scooter y no ta moviendo. Di biaha unidad policial y ambulance a presenta na e sitio. Na e sitio oficialnan a constata cu ta e mes un homber cu rato prome a cay abou na Coba Lodo. Ta desconoci kico a pase cu rato prome a nenga di bay hospital y asina a subi su scooter y sigui su caminda pero ta haye envolvi den accidente na Angochi.
Ambulance a presenta na e sitio y paramedico a brinda asistencia di biaha y den e ambulance e homber a cuminsa resisti, polis a drenta ambulance di biaha pa wanta e persona pa e paramediconan haci nan trabounan necesario door di pone e persona aki na un manera pa e calma. Na hospital a pidi presencia di Slachtofferhulp pa atende cu e famia.
Polis a bay cu e scooter warda te ora cu e persona aki recupera bek.


text:
WILLEMSTAD – Pronto e edifisio di Campo Alegre ta bai findishi. Gobièrnu a keda mantené su intenshon ku e sentro di prostitushon na momentu di ser bende na findishi, mester keda un sentro di prostitushon. P’esei gobièrnu lo duna tur koperashon na e doño nobo di e sentro di prostitushon, pero basta habri esaki komo tal. Minister di hustisia sr. Shalten Hato ta konfirmá pa EXTRA ku enbèrdat, a keda disidí ku gobièrnu ta duna tur su koperashon p’e sentro keda den tal funshon manera e tabata promé ku el a sera na 2020, na momentu ku covid-19 a dal aden.
E findishi ta kai bou di ministerio públiko, i ya a kontratá notaris Steenbaar pa atendé e findishi. Ainda no tin fecha ki dia e sentro lo bai na benta públiko, pero si ta spera ku ta pronto.
Mas aleu sr. Hato a sigui bisa ku e gobièrnu aki ta para pa habri e sentro p’asina evitá prostitushon riba kaya i malesa. Ta kita e “free for all” ku tin ta tuma lugá awor ku e sentro ta sera.
Ademas tin hende spesial ku mester di un tipo di sentro asina. Ademas ku añanan Campo a bira atrakshon turístiko tambe.
Minister Shalten a sigui bisa ku banda di esaki e ta trahando riba un maneho di prostitushon pa evitá trafikashon di hende i òf hasi mal uso di hende, maltrato ora e sentro habri. P’e asuntu di maneho ya kaba tin un grupo di trabou ku a keda instituí i ta trahando aktualmente. E loke ku haña ku e findishi ta bai fondo di kriminalidat, segun e mandatario na EXTRA.
No ta awor ta papia di bende e sentro di prostitushon na findishi. Esaki a surgi for di despues di e sentensia den korte di apelashon di dia 20 novèmber 2008 kontra di e kompania Wilshire Advisors Ltd. ku ta establesé na Tortola (British Virgin Islands). E kompania aki a keda kondena na un suma di Ang 14.219.948 florin pa pago den un kaso di ekspropiá. Pasombra e kompania Wilshire ta ser konsiderá di a ser usá pa laba plaka di droga, i tambe di ta forma parti di un organisashon kriminal. Campo Alegre ta kai bou di e kompania aki.
E suma di 14 mion ta konsistí di un suma di 4.247.948 ku e doño di Wilshire a haña ku labamentu di plaka via di konstrukshon di Orel Group, Wellborough Corp na Florida. Tambe ora mira e balor di merkado dje kompleho ta 11 mion, a kumpra e terenonan pa 1.028.400 i pues a saka probecho di 9.971.600. E suma di 9 mion mas esun di 4 mion ta yega na 14.2 mion florin ku Wilshire mester paga.
Si gobièrnu ke pa e sentro keda bende komo tal, esta pe ta un sentro di prostitushon, kasi sigur esaki lo mester ta un dje kondishonnan ku lo ta pone den e teksto di findishi, si no e deseo di gobièrnu lo no por keda kumplí. NOTA: Articulo ta scirbi den Papiamento fonetico di Corsou.


text:
E gran Dictado di Papiamento
Oranjestad – Dia 21 di februari ta Dia Internacional di Lenga Materno. Un dia pa pone extra atencion na nos dushi Papiamento. Pues nos no por laga e dia aki pasa bay sin celebr’e.
E poeta Rosabelle Illes a bin cu un tremendo idea pa tene un competencia di dictado. Y cu cooperacion di Departamento di Enseñansa Aruba, Departamento di Cultura di Aruba, Grupo di Corector y Fundacion Lanta Papiamento ta organisa un anochi dedica na nos idioma materno, unda e competencia di dictado tambe ta forma parti di dje.
Bin demostra cu bo sa skirbi un bon Papiamento y cu bo conoce e reglanan di ortografia of simplemente bo kier siña mas con pa skirbi nos Papiamento corectamente.
E dictado a ser redacta pa Ramon Todd Dandaré Mag. Ling. conhuntamente cu drs. Joyce Pereira y lo keda presenta pa e poeta Rosabelle Illes. E participantenan lo skirbi 13 frase na Papiamento.
Despues lo tuma un pausa unda tin oportunidad di busca algo di come y bebe mientras cu e hurado ta corigi e dictado. Ramon Todd Dandaré lo duna informacion tocante e dictado y ortografia di Aruba. Finalmente lo anuncia e ganadornan di dictado y esunnan di haiku sigui pa entrega di e premionan corespondiente.
P’esey diasabra 25 di februari bin pasa un rato ameno y alabes educativo combina cu varios presentacion na Cas di Cultura.
Por inscribi di antemano pa participa na e dictado via e-mail papiamento.aruba@gmail.com. Sea asina bon di pone bo nomber, telefoon, edad, scol y/of trabou.
Tambe por inscribi personalmente diasabra 7 or di anochi, pa asina nos cuminsa 7.30 cu e dictado. Ta bay tin premionan sorpresa pa esnan cu sobresali.Scroll To Top
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


text:
ORANJESTAD, Aruba – 7 Maart, 2022: Aruba Hotel & Tourism Association a participa den reunion di departamanto di impuesto cu stakeholders pa ricibi informacion relaciona cu e plan di gobierno pa reforma fiscal segun landspakket di Aruba. Despues di analisa e informacion presenta na gremionan, AHATA ta expresa un reaccion preliminario riba e proposicion ricibi.
E reforma fiscal manera presenta lo haci Aruba hopi mas caro pa bishitante y residente, segun Presidente y CEO di AHATA Tisa LaSorte. Factornan di compensacion no ta iguala y balansa e cantidad di impuesto agrega.
En bes di un reforma real cu lo crece entrada pa gobierno pa medio di un sistema mas indirecto y simpel cual ta causa cu mas hende y compania lo cumpli, e reforma presenta ta agrega un cantidad di impuesto y gasto pa esnan cu ya ta cumpliendo cu impuesto. Mas alarmante ainda ta cu no a presenta ningun informacion tocante rebaho di gasto di e aparato gubernamental.
Den landspakket no ta solamente exigi pa reforma e impuestonan, pero ta exigi tambe pa gobierno baha gasto di un forma structural. E dos proyectonan mester bai man den man. Kiermen, mester baha e peso financiero di aparato gubernamental riba comunidad prome cu por determina e cantidad di entrada cu e reforma fiscal mester genera.
Ademas di señala cu e proposicion di reforma presenta na nos ta aumenta e peso financiero riba comunidad y bishitante, ta bisto cu tempo ta demasiado cortico pa implementacion di un cambio grandi asina.
Analisando e informacion presenta, AHATA ta nota varios punto cu no ta di acuerdo cun’e. Lo keda en espera di e siguiente reunion pa repasa gobierno su plan pa corta gasto y nos preocupacion y recomendacionnan. AHATA ta spera cu gobierno lo integra comentario y sugerencia di gremio manera priminti.
Posted on Mar 07, 2022


text:
Un cos ta sigur, tanto Terrick Mansur (33)- Software Engineer como Aad-Jan de Gruijl (39) -International Public Management ta gusta tecnologia.
Nan a conoce otro na Hulanda como studiante unda constantemente nan tabata intercambia ideanan riba e ramo aki y con lo por materialisa e ideanan aki pa aporta na Aruba ora nan ta bek. “Tecnologia ta hungando un rol den nos bida diario cu desaroyo positivo pero cu tambe ta bin cu su consecuencianan. Analisando esaki, nos ta ripara cu si nos como comunidad no haci algo, otronan lo dicta nos bida y peor ainda, nos lo keda atras”.
Cu e pensamento aki, e idea pa un Code Club pa Aruba a nace y a cuminsa oficialmente 2 luna pasa dunando lesnan di code na 15 mucha na Aruba. “Cu nos sa, Aruba nunca tabatin un club asina unda muchanan por bay aña aden aña afor pa practica coding cu guia. Nos ta kere cu e lo trece balor, no solamente na e muchanan cu ta atende, pero na nos comunidad tambe.”
TE NA UNDA POR YEGA CU CODING
“Bo por yega con leu cu bo capacidad ta lagabo yega. Mayoria di e companianan grandi di tech manera Google, Apple, Facebook etc, hopi biaha, nan fundadornan ta bin di e mundo di coding of tech in general.
Pakico siña code si awendia di tin hopi programa- of personanan via portalnan internacional ( India) cu ta ofrece nan servicionan na prijs abou?
“Berdad, tin hendenan di India cu ta haci e trabou aki pa un costo hopi barata, pero mayoria di e hendenan aki no ta ekipa pa haci e trabounan mas complica. E hende nan trahando riba e sistemanan mas complica, no ta cobrando $10 dollar pa ora, sino e averahe di $60 – $300 pa ora. Pa proyectonan chikito cu kisas no tin hopi riesgo asocia na dje, e por ta hopi sabi pa uza e developers nan aki. Pero ora bo ta papia di proyectonan mas grandi, manera banking systems, government systems, tax systems, etc, lo no busca engineers den portal nan online.
Otro factor importante ta e cultura y lenguahe. Ta hopi mas facil pa traha c’un hende di bo mesun lenguahe, region y timezone. Recientemente e mercado di Merca ta dunando trabou na hopi software engineers di Latino America pa traha, pasobra nan ta den e mesun timezone y ta mas serca di un Mericano culturalmente, c’un hende di otro banda di mundo lo ta.
FUTURO
“Bo ta wak caba cu hendenan den statistic mester sa con pa code, economistanan mester sa con pa code. Mi ta wak den futuro cu hasta cu abogadonan lo tin cu cuminsa scirbi contractnan legal den code. Ya caba tin hendenan ta experimentando pa wak si ta posibel. Dus mi ta wak den futuro cu coding lo drenta mas y mas den tur profesion.
Por lesa mas di Aad Jan & Terrick nan entrevista den nos edicion digital, tanto den Papiamento como na Ingles.


text:
Ku e djengel ta rekordá siudadanonan musikalmente riba e importansia pa kome fruta fresku i bèrdura fresku tur dia. Bèrdura i fruta fresku ta parti di un estilo di bida salú. Un estilo di bida salú ta importante pa prevení malesa di durashon largu manera sobrepeso serio, problema ku kurason, diabétis.
Salubridat Públiko ke stimulá siudadanonan tambe pa kuida nan mes bon. E departamento ta
kai bou di e direktorado Komunidat i Kuido.
E direktorado akí ta dirigí su mes entre otro na kombatimentu di pobresa na Boneiru. Si
siudadanonan planta nan propio bèrdura i fruta esaki no solamente ta salú. Pa hendenan di
ménos rekurso, ta un manera pa nan mes yega na kuminda. Ito Martis a komponé e djengel nobo ‘Sembr’awe’. Durante e programa ofisial di selebrashon di Dia di Rincon por a skucha e djengel akí pa promé biaha. Muchanan a balia riba e músika, miéntras Gedion Kroon a rèp den esaki.
‘Sembr’awe pa kosechá mañan’ ta forma parti di e programa ‘Bèrdura i Fruta’. Na 2018 e departamento a kuminsá ku esaki. Meta di e programa akí ta pa mustra komunidat riba importansia di planta i kome bèrdura i fruta. E kampaña ‘Sembr’awe pa kosechá mañan’ ta kana for di 2019. Den kurso di tempu a traha spòt di radio i video kòrtiku pa esaki. Den pasado e departamento a partisipá na ‘Taste of Bonaire’ ku ‘Taste of Health.’ E kampaña tabata kana bon, pero pa motibu di COVID-19 a para esaki temporalmente. Ku lansamentu di e djengel nobo ta rebibá e kampaña.


text:
- Ta importante pa mantene un alimentacion balansa durante henter e aña, pa cualkier festividad. Percura pa come suficiente fruta cu berdura hunto cu tur e otro cuminda pa asina no falta vitamina, mineral y fibra cu ta esencial pa nos salud.
- Mantene oranan fiho di tempo di cuminda. No salta un cuminda pero intercambia esaki cu un snack saludabel (fruta, yoghurt abou den vet of crackers integral) prome cu un cuminda grandi di fiesta.
- Tene na cuenta e porcionnan di cuminda. Por ehempel ora di come estilo buffet ta duna oportunidad pa controla e cantidad di e cuminda y porcion di alimento. Yena mita tayo cu salada y berdura, un kwart cu e carni of pisca y e otro cuart cu aros, batata of pasta.
- Scoge of cushina e alimentonan cu un forma di preparacion mas saludabel ora di come afor. Algun forma ta horna, a la plancha (den un panchi cu tiki azeta so), herbi, gesteamed, etc. Pa salada pone e dressing na banda y scoge uno di un base ‘clear’ enbes di un di crema (esaki ta conta pa sopi tambe).
- Reduci e cantidad di bebidanan cu sucu (of alcohol). Bebe 1 of 2 refresco of juice y e durante e resto di dia bebe suficiente awa.
- Come slow y kauw bon. Segun investigacion ora nos come consciente nos ta sinti yen mas lihe y nos ta come menos. Sin laga afo cu nos ta disfruta mas di e cuminda y nos curpa ta probecha miho di e nutrientenan
- No stop cu e actividad fisico. Movecion ta sumamente importante pa nos salud y ta yuda controla e peso
- Stop di come ora bo ta sinti yen. No come forsa pero pidi pa hiba e cuminda cas pa come un otro dia of comparti cu un otro hende. Tambe por nenga cuminda of snack dunando un compliment: “e ta mustra hopi dushi pero mi ta hopi yen”.
- Prepara cuminda y snacks na cas den un forma mas saludabel. Enbes di usa hopi mayonaise usa of combina esaki cu yoghurt pa preparacion di salada. Usa forma di cushina manera horna, a la plancha (den un panchi cu tiki azeta so), herbi, gesteamed, etc.
- Come y disfruta di e cuminda festivo pero controla e frecuencia y cantidad.
Leave a Comment
You must be logged in to post a comment.


text:
Dia di mama ta asercando, e dia cu den tur cas ta honra e ser central den cas cu ta e mama. Bida di un famia den nos cultura ta concentra majoria biaha rond di nos mama. Na Checkpoint Color semper e mama ta super special, pasobra un mama ta nos nucleo caminda famia ta nace. Den su pensamento un mama ta su so hopi biaha cu su yiunan. E prome jiu, e prome palabranan, e jiu cu a crese y bay afo, e jiu cu no ta cu n’e mas. Momentonan den bida cu awor mami por recorda cu e potretnan di su ser nan stima. .. Pa logra esaki Checkpoint e anja aki kier duna tur mama un chens tin nan mes photobook, un buki di recuerdo. Pa nan por sera conoci cu e photobook, tin un promocion special pa dia di mama. Y tambe tin e custumbra potretnan di ‘glamour studio’, unda e mamanan por make up y mustra manera tur un reina di beyesa. Y riba dje Checkpoint Color ta duna cada cliente mama e chens pa gana nan mes photobook. Con?
Pasobra riba Facebook por vota pa e mama di mas glamoroso, amoroso, prêt of cualkier talento cu bo ta mira den bo mama stima. E mama cu haja mas voto ta bira donjo orgujoso di su photobook hard cover cu e potretnan y texto di su gusto. Great, no, di Checkpoint Color! Pasobra na Checkpoint Color hopi biaha e mamanan ta jega cu nan jiunan y ta conta nan storia di amor di mama. Nan ta mustra nan atencion, carinjo y amor. Ban duna mami bek e amor cu e merece. Ban duna mami un regalo unico cu potret di nos famia pa e sinti’e stima semper. Algo cu e lo warda den su curazon… Checkpoint Color tin’e!
Mami por gana su photobook na Checkpoint Color
Bida di un famia den nos cultura ta concentra majoria biaha rond di nos mama. Na Checkpoint Color semper e mama ta super special, pasobra un mama ta nos nucleo caminda famia ta nace. Y awor bo por gana bo propio photobook…
Dia di mama ta asercando, e dia cu den tur cas ta honra e ser central den cas cu ta e mama. Bida di un famia den nos cultura ta concentra majoria biaha rond di nos mama. Na Checkpoint Color semper e mama ta super special, pasobra un mama ta nos nucleo caminda famia ta nace. Den su pensamento un mama ta su so hopi biaha cu su yiunan. E prome jiu, e prome palabranan, e jiu cu a crese y bay afo, e jiu cu no ta cu n’e mas. Momentonan den bida cu awor mami por recorda cu e potretnan di su ser nan stima. .. Pa logra esaki Checkpoint e anja aki kier duna tur mama un chens tin nan mes photobook, un buki di recuerdo. Pa nan por sera conoci cu e photobook, tin un promocion special pa dia di mama. Y tambe tin e custumbra potretnan di ‘glamour studio’, unda e mamanan por make up y mustra manera tur un reina di beyesa. Y riba dje Checkpoint Color ta duna cada cliente mama e chens pa gana nan mes photobook. Con?


text:
Un tesoro públiko di portrèt awor ta habrí
Seri di Herensia Kultural
Fraternan di Tilburg tin den nan archivo masha hopi kaha yen di portrèt. Den un gran kantidat di e kahanan ei, wardá den bodega di e generalato na ‘de Gasthuisring’ den e siudat di Noord-Brabant for di unda e kongregashon ta originá, tin e portrètnan ei ku fraternan a saka na Antia Hulandes i Sürnam. Ta kalkulá ku e parti ‘karibense’ di e kolekshon di portrèt ta konsistí di un trinta mil imágen asina saká entre 1886 – aña ku e promé tres fraternan a yega Kòrsou – i serka yegando final di siglo 20.
E desena di míles di portrèt ta forma un tesoro na material visual, prosedente di un region ku fo’i tempu bieu no tabata nifiká mashá den mundu di fotografia. Despues ku na 1839 a deskubrí ‘fotografia’ i e arte ei a bira mundialmente konosí, e deskubrimentu nobo akí a yega Antia Hulandes i Sürnam tambe. Fotógrafonan karibense i merikano biahero tabata pasa Antia i Sürnam tambe prinsipelmanete ku portrètnan fotográfiko. E aktividatnan fotográfiko tabata bai ekspandiendo mas i mas den e regionnan akí, i asina aki tambe a bini studio di sakamentu di portrèt permanente.
Pero na Oksidente akí desaroyo di fotografia a keda visiblemente atras kompará ku e desaroyo ei den e parti di Reino na Oriente. Por ehèmpel e kantidat di studio di fotografia na Sürnam den e periodo di 1839-1939 a keda limitá te na algun desena so, miéntras ku na Nederlands-Indië tabatin 450 studio. Posiblemente esaki ta debí na e echo ku pa madre patria Oriente tabata ekonómikamente muchu mas importante ku Antia i Sürnam, i ku ta eksistí un relashon entre ‘probecho ekonómiko i susesonan grandi den un kolonia’ i ku p’esei lo mester bini e ora ei ‘un gran produkshon di material fotográfiko’. Pa tal motibu no tin muchu material históriko visual di Oksidente ku a keda konservá i den e sentido ei por konsiderá e kolekshon ekstenso di Fratenan di Tilburg un atkisishon históriko visual di aploudí.
Eksistensia di e fuente ‘bírgen’ akí te poko tempu ei tabata práktikamente deskonosí pafó di e kongregashon. Masha poko biaha a saka portrèt for di e kantidat ekstenso di kaha pa por ehèmpel un publikashon. Pero na 2009 a bini kambio. E tempu ei un delegashon di Stadsmuseum Tilburg i Stichting Cultureel Erfgoed Caribisch gebied & Nederland huntu ku e katedrátiko di Tilburg Arnoud-Jan Bijsterveld a bai bishitá e generalato pa hasi un inventarisashon preliminar. Resultado di e trabou akí ta un proyekto ku entre otro ke digitalisá i deskribí e kolekshon di portrèt karibense.
E djòp voluminoso akí ta pèrkurá no solamente pa e portrètnan no bai pèrdí, e ta sòru ademas pa hasi e kolekshon aksesibel pa tur hende interesá. Intenshon ta ku lo por bin mira e portrètnan riba Internet.
Algun di e portrètnan karibense di den e kolekshon di fraternan ta poné na paki chikitu lòs den ènvelòp maron, otro nan a plak den álbùm di portrèt. Tambe tin hopi ku nan a plak ku leim riba papel ku no ta sin-ásido. Por sierto ku e leim akí ya ta lòs i ta laga mancha riba e papel di portrèt: ta nifiká ku digitalisashon no ta un luho eksagerá.
Riba e ènvelòpnan den kua tin e portrètnan wardá, tin hopi biaha kòrtiku notá ku pèn loke tin den e ènvelòp en kuestion. E otronan ta wardá sin anotashon òf deskripshon.
Den masha kaso ta e fraternan mes a saka e portrètnan karibense, pero den e kolekshon hende ta haña tambe trabou di fotógrafonan òf studionan di portrèt profeshonal. Singer, Fischer i vários otro nòmber di sakadó di portrèt profeshonal nos ta topa riba e portrètnan. Un detaye bunita, maske pa loke ta su tamaño e ta chikitu, ta un buki ku ta kontené portrèt di Robert Soublette tata i su yu Tito.
Trahando bou di e nòmber ‘Soublette et Fils’ nan a eternisá e Kòrsou di fin di siglo diesnuebe, prinsipio di siglo binti. Spesífikamente por bisa ku pa loke ta fotografia panorámiko e studio antiano akí, pa su tempu masha moderno i importante tabata sumamente versá.
Banda di obra di fotógrafonan pofeshonal e kolekshon ta kontené enormemente hopi portrèt ku fraternan mes a saka, ke men ta portrèt di fotógrafo amatùr. Ta ‘snapshot’ saká na tur sorto di okashon festivo (manera aniversario di kombentu i dianan di fiesta) i bishitanan i durante ekskurshon i keirumentu. Riba e portrètnan por mira e fraternan mes i e ambiente den kua nan tabata traha. Por haña un idea di e skolnan i bida den e kasnan di frater. Por mira nan hunga karta den sala di rekreo na un kas di frater, sintá amenamente ta dal un beter, gosa di un sigá, ku un grupo di konfrater. E tipo di imágennan ei di bida di tur dia tambe nan tabata fiha riba portrèt.
Den sierto sentido e kolekshon parse un álbùm di famia, ku ta kontené portrèt di momentunan dushi i memorabel riba kua tin bo propio famia i otro hende yegá. Asina ei ta e kaso ku e portrètnan di e fratenan tambe: por mira alumno- i personanan di komunidat antiano i di Sürnam, pero parse ta imágen di e religiosonan ta e ‘kurason’ ku ta forma e kolekshon.
Algun di e fraternan tabata saka portrèt fantástikamente, entre otro frater Arnoldo Broeders, un di e promé fotógrafonan di naturalesa di Kòrsou.
Segun ku ta pasa den e kolekshon hende ta haña e impreshon ku ta trata akí di un totalidat ku a kompilá sin un meta di antemano fihá. Portrètnan di kolekshon privá di e fraternan, despues di nan morto por ehèmpel a bai resultá den kolekshon di e kongregashon. Tambe tin kaso ku a manda portrèt pa konfraternan na Hulanda i via nan e material ta bin resultá den kolekshon di e kongregashon, tin biaha tambe ta portrèt saká komo material di propaganda òf komo ilustrashon pa un di e revistanan di fraternan. Pero tin portrèt tambe saká spesialmente pa e kolekshon general ei. Por ehèmpel, tabata fiha riba portrèt suseso partikular den historia di e kongregashon, meskos tambe asuntunan ku tabata tuma lugá den e ambiente di trabou di fraternan i/òf den kua nan tabata envolví. Tin ademas hopi portrèt manera saká segun tema. No ta semper ta evidente kua frater(nan) a tuma e tarea di kronista ei.
Komo e fraternan a keda pa un periodo mas largu na Antia ku na Sürnam, komo enseñansa na enkargo di fraternan na Sürnam kompará ku esun na Antia a ekspandé djis un poko asina, í komo fraternan tabata mas representá na Kòrsou ku na e otro teritorionan di mishon kaminda nan a traha, hende lo nota mas énfasis riba historia antiano i portrètnan ku por liga na e historia ei. Por apuntá ademas ku mayor parti di e portrètnan karibense ku na e momentu di skirbi e teksto akí ta digitalisá, ta relashoná ku Antia.
Fraternan di kas di frater St. Albertus na Pietermaai, kaskando batata
Teksto: Ton de Jong i Jeroen Ketelaars
Portrèt: di e kolekshon di portrèt karibense di Fraternan di Tilburg.


text:
MEKRA — Despues di e pelea kontra Floyd ‘Money’ Mayweather, Manny Pacquiao e rekonosé ku e la bringa ku un leshon na su skouder. Segun e ekipo di Pacquiao e bòksdó a sufri e leshon aki den entrenamentu pa e pelea di djasabra ultimo. Mas aleu, nan a duna di konosé ku e leshon a mehorá satisfaktoriamente durante di entrenamentu ku no tabata tin motibu pa postpone e pelea. Sin embargo, e leshon a re aparesé durante di e pelea poniendo ku Manny tabata usa su brasa drechi limitá.
Segun un siruhano di e famoso klínika Kerlan-Jobe, Manny no solamente tin un leshon na su skouder pero ta un leshon ku lo rekerí operashon di e bòksdó. Ku esaki Manny lo tin ku pasa un periodo di entre 9 pa 12 luna sin mira akshon.
Ku esaki te na e momentu nan aki ta kita tur posibilidat di un posibel revancha entre Floyd Mayweather i Manny Pacquiao. Si un revancha tabata pa tuma lugá mes, esaki lo mester a sosodé den luna di sèptèmber próksimo ora Mayweather bringa su ultimo pelea.
E Komishon Atlétiko di Nevada ku a sanshoná e pelea no ta masha kontentu ku e ekipo di Manny Pacquiao. Pa motibu ku nan no a revelá e leshon riba un formulario ofisial promé ku e pelea. Segun e komishon, Pacquiao of un hende di su ekipo a skirbi “No” banda di e pregunta, “Bo tabata tin un leshon na bo skouder, kokoti of man ku tabata rekerí evaluashon of eksaminashon?”
Di ser haña kulpabel pa e komishon, Pacquiao por keda suspendé i te asta por enfrentá kargonan kriminal pa motibu di perhurio. Segun e promotor di Manny, Top Rank, e komishon Anti-Doping di Merka (USADA) tabata na altura di e leshon. Pero USADA na nan turno ta laba nan man bisando ku nan ta supervisa e uso di dopahe i nan no a risibí niun informashon médiko riba Manny Pacquiao. Segun USADA, e pregunta kardinal ku mester keda hasi ta: dikon un hende a bisa ku Manny no tabata leshoná riba e formulario promé ku e pelea?


text:
Poder di Intencion ta un energia Universal na cua nos tur tin aceso! E ta hasi posibel pa nos co-crea E Bida cu nos ta desea di berdad.
Re- programa bo mes cu e pensamentonan aki:”Mi ta stima mi mes, mi ta acepta mi mes manera mi ta, mi ta aproba mi mes”… “Mi ta sano y perfecto manera mi a ser crea, mi tin e curpa ideal”, “Mi ta e jiu stima di un universo abundante: nada ta falta mi”.
“La primera lección que he recogido del libro. Aprender a descubrir las mentiras de tu ego y desbaratarlas en base a 6 frases:
1. No SOY lo que tengo. Mis posesiones no me defienen como persona.
2. No SOY lo que hago. Lo que consigo no me define como persona.
3. No SOY lo que los demas piensan de mi. Mi reputación no me define.
4. No ESTOY separado de los demás. No es mi cuerpo lo que me define como ser único.
5. No ESTOY separado de todo lo que me falta en la vida. Las cosas están allí, porque el universo es abundante, solo tengo que mirar bien y aprovecharlo.
6. No ESTOY separado de Dios. Mi alma es parte de Dios, y como tal, inmortal e infinita.”
Diasabra, januari 14-21-28… Workshop ‘ 2012 y bo proposito di bida’, combina cu Wellness cu puro naturalesa. Basa riba e buki ‘The Power of Intention di dr. Wayne Dyer. E
Poder di Intencion ta un energia Universal na cua nos tur tin aceso! E ta hasi posibel pa nos co-crea E Bida cu nos ta desea di berdad.
Esaki y mas bo por hasi na e workshop aki! Bin cu bo famia, amigo, colega of bo so.
Pa workshop: 25 Afl.
Mas info & registra? Jama 741 3300 (Ingrid) of 734 1994 (Francis)
bo por bishita www.camacuri.com of www.comprondiendobida.com
Riba Facebook bo por bishita e paginanan: Comprondiendo Bida of Aruba Wellness Garden
De workshop “Wellness met puur natuur” is een project van Aruba Wellness Garden, Comprondiendo Bida en Camacuri. Dit evenement is een uniek concept op Aruba. Het combineert de helende en relaxerende krachten van onze prachtige Arubaanse natuur.
De workshop “Wellness met puur natuur” vindt plaats op het Fofoti strand net voorbij het Wilhelmina Park. Het evenement is een project van Aruba Wellness Garden, Comprondiendo Bida en Camacuri. Dit evenement is een uniek concept op Aruba. Het combineert de helende en relaxerende krachten van onze prachtige Arubaanse natuur. De deelnemers komen met de intentie om balans en harmonie te creeren tussen hun lichaam, geest en mentale welzijn. En dat is wat ze absoluut krijgen. Het fantastische aan de workshop is dat er tussen deelnemers, waarvan de meesten elkaar meestal niet of nauwelijks kennen, een prachtig gevoel van saamhorigheid en vriendschap ontstaat.
De intentie van de organisatoren Ingrid Werleman en Francis Quandt –Bulters is om een gevoel van saamhorigheid, dankbaarheid, plezier, relaxatie, eenheid, vriendschap, respect en liefde en trots voor de natuur en de bewoners van Aruba te creeren. Het prachtige is dat de deelnemers meestal van verschillende nationaliteiten en achtergronden zijn en zich weten te verenigen als een familie om met elkaar deze doelen te bereiken. Zo is duidelijk dat er behoefte is aan het type workshop als deze, die iets totaal anders te bieden heeft dan de gebruikelijk workshops. Op deze manier kunnen we de krachten bundelen om samen een duurzaam en verenigde wereld te ontwikkelen.
Het evenement is luchtig, ontspannen en toch vol betekenis. Er ontstaat flow en eenheid en iedereen accepteert elkaar op een hele mooie manier.
Het programma bestaat uit een onderdeel rekken en strekken, scrubben met behulp van zand van het strand en zelfmassage met hotstones en zelfgemaakte massageolie. Deelnemers gaan naar huis met een huid als zijde. Het evenement wordt afgesloten met een meditatie en thee met fruit en nootjes.
Om nog meer mensen de gelegenheid te geven deel te nemen aan deze fantastische do-workshop “Wellness met puur natuur” wordt bij voldoende deelname elke woensdag en zaterdag herhaald.
De groepen worden klein gehouden om zo de deelnemers voldoende aandacht te schenken.
De workshop is open voor mensen van alle leeftijden en voor mannen en vrouwen, samen of alleen, met familie en/of vrienden.
Voor informatie en registreren, tel.: 00297 741 3300 (Ingrid) of 00297 7341994 (Francis) of ga naar de website www.camacuri.com – www.comprondiendobida.com . U kunt ons ook op Facebook vinden. Bezoek de pagina’s Comprondiendo Bida of Aruba Wellness Garden.
Wij verwelkomen u met een warm hart!
Cada biaha mas hende ta discubri e balor di duna nan mes balor. Cada biaha mas hende ta realisa cu nan curpa ta un instrumento hopi importante pa por logra nan meta y sonjonan di bida. E ultimo workshop a concentra riba e tema stress y relajacion. E tabata un evento cu tabatin un combinacion di informacion teoretico, cu hopi ehercicio practico, tin ora combina cu momentonan sereno, otro biaha agradable y te hasta humoristico tin ora. E prome y di dos siman di november ta ripiti e workshopnan. Pa mas informacion wak nos pagina riba Facebook
Un meta importante di e workshopnan di wellness ta pa duna e participantenan instrumentonan basico, practico y efectivo pa por crea un balansa sano entre cas, trabou y sociedad den nan bida. Esaki pasobra si bo ta sinti bo mes bon y felis cu bo mes, bo por tin tur atencion pa tur loke ta rondona bo y cumpli cu loke abo a propone.
Cada biaha mas hende ta discubri e balor di duna nan mes balor. Cada biaha mas hende ta realisa cu nan curpa ta un instrumento hopi importante pa por logra nan meta y sonjonan di bida. Hopi biaha nos ta pensa cu trabou y cosnan material ta e metanan principal den bida y ta lubida cu esaki ta nos propio crecemento personal y spiritual.
Continue reading “E workshop ‘Wellness y stima bo curpa’ stress y relajacion tabata inspirativo”
Pas ta simplesa… Simplesa ta bunitesa… Scoge un dia pa bo dia di simplesa…
Papia poco y scucha cu mas atencion… hasi algo bunita, un carinjo pa un hende cu por usa esaki…
Habri bo mente pa e silencio di mas profundo…. Scucha bo curason bati…bay un workshop dedica na bo mes…
Pas ta simplesa… Simplesa ta bunitesa… Scoge un dia pa bo dia di simplesa…
Papia poco y scucha cu mas atencion… hasi algo bunita, un carinjo pa un hende cu por usa esaki…
Habri bo mente pa e silencio di mas profundo…. Scucha bo curason bati…
Hasi algo simpel pa bo come awe… puro y natural…cana rond, paga atenion na cada hende y cos cu bo ta mira… senti con sensible bo por ta…. Simplesa… no ta dificil… e ta un decishon…
Nos ta recomendabo un dia dedica na bo mes… e ta majan?
E diasabra aki lo tin un workshop nobo cu ta ‘Wellness y Stima Bo Mes!’ cu tecnicanan pa kita stress y relaja. Importante ta cu e participante ta hasi diferente tecnica dor di cua e por scoge pa su bienestar, su wellness y laga bay e stress. Ta bon pa sa con nos ta cumula stress y tambe pa sa con pa juda e curpa laga dolornan y stress bieuw los.
Weekend pasa a tuma lugar na Fofoti Beach e di tres exitoso workshop ‘Wellness cu Puro Naturalesa’di camacuri wellness y comprondiendobida.com. Ingrid Werleman y Francis Bulters ta expresa: ‘E ta un satisfaccion hopi grandi di a start cu e workshopnan aki, despues di hopi anja cu a pensa riba nan. Con pa transmiti pa otro hende loke a juda nos den nos crecemento personal. Un trajecto cu a tuma basta anja y esfuerso, pero cu ta hiba bo cada biaha mas cerca di bo mes, contemplando e mundo di pafo, mescos cu e mundo di paden’.
E diasabra aki lo tin un workshop nobo cu ta ‘Wellness y Stima Bo Mes!’ cu tecnicanan pa kita stress y relaja. Lo sinja tecnicanan con pa reconoce stress, usando mindfulness of atencion dirigi. Lo traha cu nos rosea cu ta nos fuente di bida.
Continue reading “Un otro workshop di wellness ‘Wellness y stima bo curpa’ cu tecnicanan pa kita stress y relaja.”
Dedica na tur e yiunan di Aruba…
Pakico nos ta warda te ora un otro hasi loke nos kier a hasi hopi tempo pasa, pa SA cu e ta OK? Cu e ta traha? Ken su permiso mi tin mester?
Kere mi, sinja di mi… Si bo ta kere cu algo ta zona bon, hasi’e si bo ta kere aden. Podise e no ta funciona, pero sikiera bo a purba.
Dedica na tur e yiunan di Aruba…
Pa hopi anja, hopi di nos ta wardando riba permiso. Ami tambe….
Mi a warda riba confirmacion y ok di tal hende of tal instancia pa bisa mi si mi idea ta ok pa mi por sigi. Mi a warda hopi anja en vano, sin cu e permiso a jega.
Y na cierto momento den mi bida, circumstancianan a pone mi realisa esaki asina cla.
Mi a warda asina hopi anja riba permiso, pero di ken eigenlijk?
Y di berdad, ken por conoce mi idea, sonjo of ilushonnan miho cu mi mes, cu nan por bisa mi cu mi ta suficiente sabi of bale la pena pa mi bay p’e?
Den realidad di bida, tanten mi no ta hasi danjo na otro hende y na creacion, mi ta liber pa hasi loke mi ta desea… mi a cuminsa realisa poco poco. Mi ta OK…
Continue reading “Bo ta wardando riba permiso?”
Algun comentario di Facebook: Lilian Leest: ‘It was fantastic, Ingrid..thanks again!!will keep pending for the next!!’ Lydia Paesch a bisa ‘Mi ta recomenda tur cu por tin e oportunidad pa bai e workshop aki e ta algo den un palabra “Fantastico”‘. Diasabra, 15 oktober ta ripiti e workshop ‘Wellness cu Puro Naturalesa’. Costo: 25 florin. Participa y anjadi anja y felicidad na bo bida!
Tabatin asina hopi bunita comentario riba e workshop cu e organisadornan Ingrid Werleman y Francis Bulters a dicidi di organisa un workshop mas. Di e forma aki mas tanto hende por probecha di su efecto pa asina haja un dushi experencia con fantastico bida por ta. Tin ora ta juist mei mei di tur turbulencia y drukte, ta bon pa nos traha tempo pa nos mes. Asina tabatin varios participante cu a bisa cu nan tabata hopi druk cu otro cos, pero a traha tempo toch pa bin y a keda hopi contento cu e decishon aki. Algun comentario di Facebook: Lilian Leest: ‘It was fantastic, Ingrid..thanks again!!will keep pending for the next!!’ Lydia Paesch a bisa ‘Mi ta recomenda tur cu por tin e oportunidad pa bai e workshop aki e ta algo den un palabra “Fantastico”‘. Johan Koop a bisa: ‘Het lijkt wel vakantie, zo relaxed’. Faritah Luidens a.k.a. Tica Bashabou a manda un sms cu despues di 3 dia ainda su cutis tabata suavecito di e crema pa masseer traha den cushina di Francis y Ingrid. Un crema puramente natural cu por usa pa curpa y cabey.
Continue reading “Un biaha mas Workshop ‘Wellness cu Puro Naturalesa’diasabra oktober 15”
Ingrid Werleman y Francis Bulters ta menciona loke nan a topa den e prome workshop ‘Wellness cu Puro Naturalesa’: “Synergia, gratitud, alegria, relajacion, union, Amistad, respet, amor pa naturalesa, amor y orgujo pa Aruba y su hendenan”.
E bunitesa ta cu a bin hendenan di diferente nacion y profesion y tur a uni manera un famia grandi pa juda otro logra e meta. Asina a keda demostra cu tin necesidad na e tipo di workshop asina cu ta algo full diferente cu nos ta custumbra cu ne normalmente. Asina nos por uni nos forsa pa crea hunto un Aruba mas duradero y cu mas union. Diarason awor, okt. 5 ta ripiti e workshop.
Weekend cu a pasa a tuma lugar e prome workshop ‘Wellness cu Puro Naturalesa’ na e beach poco pariba di Wilhelmina Park. E workshop ta un projecto di Comprondiendo Bida y Camacuri Wellness Garden. E workshop a atrae hopi atencion pa motibo di su concepto unico na Aruba. E la combina e forsa curativo y relajante di nos naturalesa cu hendenan cu a bin cu e intencion di busca balansa y harmonia pa nan curpa, mente y alma. Y esaki nan a haja sigur sigur. E bunitesa di e evento tabata cu un grupo di hende cu no tabata conoce otro a hasi un contacto asina bunita den solamente un par di ora y ya desde un inicio. Tabatin asina hopi elemento cu e organisadornan tabatin den mente ora a nan a planea e evento. Ingrid Werleman y Francis Bulters ta menciona entre otro: “Synergia, gratitud, alegria, relajacion, union, Amistad, respet, amor pa naturalesa, amor y orgujo pa Aruba y su hendenan”.
E bunitesa ta cu a bin hendenan di diferente nacion y profesion y tur a uni manera un famia grandi pa juda otro logra e meta. Asina a keda demostra cu tin necesidad na e tipo di workshop asina cu ta algo full diferente cu nos ta custumbra cu ne normalmente. Asina nos por uni nos forsa pa crea hunto un Aruba mas duradero y cu mas union.
E atardi tabata light, relaja y toch jen di contenido y profundidad cu tur hende a comparti. E tabata tin flow y a bay hopi espontaneo, den union, tur hende tabata acepta otro na un forma bunita.
Dor cu tabatin tambe algun masajista presente e participantenan a haja te hasta un treat di masashi cu a laga nan totalmente relaja. E programa a ensera rek y strek, scrub cu judansa di lama, massage bo mes cu hot stones di Aruba y azeta di massage cu tur hende a encanta, traha na cas y cu a laga e cutis super suave. A caba e evento cu un meditacion relajante y despues a comparti dushi thee cu nootjes y fruta.
A tene e grupo chiquito pa asina tur hende por haja suficiente atencion. Pa duna mas hende chens pa participa ta organisa un otro workshop ‘Wellness cu Puro Naturalesa’ diahuebs awo, oktober 6 y diasabra, oktober 15 di 5 or atardi pa 7 or anochi. Esaki ta un bunita oportunidad pa bin den famia y hasi un actividad cu ta transforma bo bida pa uno hopi mas bunita y yen di energia bunita. E workshop aki tambe lo ta pa un prijs special di solamente 25 florin pa nos hendenan local.
Mas info & registra? Tel. 741 3300 (Ingrid) Tel. 734 1994 (Francis) of bay na e websitenan www.camacuri.com of www.comprondiendobida.com of Comprondiendo Bida riba Facebook.
Desde cu sra. Francis Quandt-Bulters a bira manager di Camacuri Residence ela haja importante pa introduci un projecto di wellness na e residencia. Den su opinion e ta pas perfecto cu e concepto di Camacuri. Un complejo trankilo,berde, hopi ecologico cu ambiente intimo y familiar. E projecto aki lo tin su cas den ‘Camacuri Wellness Garden’. E projecto lo combina aspectonan di wellness, creatividad y sostenibilidad.
Desde cu sra. Francis Quandt-Bulters a bira manager di Camacuri Residence ela haja importante pa introduci un projecto di wellness na e residencia. Den su opinion e ta pas perfecto cu e concepto di Camacuri. Un complejo trankilo,berde, hopi ecologico cu ambiente intimo y familiar. E projecto aki lo tin su cas den ‘Camacuri Wellness Garden’ cu lo keda cla na December. E projecto lo combina aspectonan di wellness, creatividad y sostenibilidad. E combinacion di e tres elementonan aki ta un concepto unico pa Aruba. ‘Camacuri Wellness Garden’ tin un meta importante pa e bira un lugar di encuentro di hendenan cu ta apoya e filosofia describi.
Continue reading “Camacuri Residence ta presenta su projecto di ‘Camacuri Wellness Garden’”
Nos naturalesa ta brinda nos hopi forsa curativo. Hopi biaha nos no ta conciente di esaki. Esaki ta e rason pa trese un workshop cu e tema ‘Wellness cu puro naturalesa’ pa abo cu kier un experencia diferente!
Y na un prijs cu tur hende por paga!
Nos naturalesa ta brinda nos hopi forsa curativo. Hopi biaha nos no ta conciente di esaki. Esaki ta e rason pa trese un workshop cu e tema ‘Wellness cu puro naturalesa’ pa abo cu kier un experencia diferente!
E workshop ta un iniciativa di Comprondiendo Bida y Camacuri Residence cu ta bay introduci tambe un programa di wellness como parti di su servicionan. A scoge pa cuminsa oktober 1, den e luna di prevencion di cancer y brinda e workshop pa un prijs special di solamente 25 florin pa nos hendenan local.
Di e forma aki kier duna e oportunidad pa tur hende sinja algo balioso pa nan bida na un prijs abou. E ta un oportunidad pa trese hende hunto na un forma ameno y cu un concepto diferente.
Den e actividad aki e participantenan por pone nan preocupacion di tur dia un banda y traha tempo pa nan mes.
Continue reading “Bo ta invita pa un workshop ‘Wellness cu Puro Naturalesa’, diasabra oktober 1”


text:
Indira Skincare ta join Comprondiendo Bida pa juda bo kita cansancio di Carnaval cu 10% di descuento! Ta dushi ora bo caba di cana, baila y gosa Carnaval pa tuma un dushi masashi cu ta juda bo relaha pa cuminsa e siman di trabou fit fit atrobe. Special pa hasi esaki posibel Indira Skincare ta join Comprondiendo Bida pa ofrece bo un dushi masashi cu ta relaha bo di cabes te pia. Pasobra Carnaval ta laga ful bo curpa bon cansa!
E special aki ta conta pa dialuna despues di Carnaval Grandi. Pero si bo no por bin riba dialuna, bo por jama pa book e pa un otro dia den siman.
Jama pa Book 584 6263 of 593 4821. Indira Skincare ta situa na Savaneta 91, net pariba di Winter Garden Supermarket. Y corda bisa cu bo a haja sa via Comprondiendo Bida pa haja bo 10%!
Stima bo curpa na un forma positivo… dun’e un dushi masashi!


text:
KRALENDIJK – Awe, djadumingu 5 di janüari algu promé ku 9’or di anochi sentral di polis a risibi notifikashon ku lo mester tin un vehíkulo na kandela den bario Santa Rosa. Mesora a dirigi outoridatnan polisial i kuerpo di bombero na e sitio, kaminda dilanti di un kas a bin topa ku un vehíkulo ku su parti dilanti na kandela.
E unidat di brantwer ku a yega na e sitio mesora a paga e kandela.
Motibu di e kandela no ta konosi.
Daño na e vehíkulo ta grandi. Ningun persona a resultá heridá.
Polis i kuerpo di bombero ta investigando kousa di e kandela.
FUENTE: LIVE FM.
NOTISIA KU BO POR KONFIA.


text:
E potrèt di DREAMS ta bisa mil palabra!
E banda tin un bon vibe... esei ta loke nos por dedusi for di e foto aki. TRENDSZ a tende ku tabata tin un ‘photoshoot’ i mesora nos a buska pa sá. Awe nos ta dunabo un foto eksklusivo di e seshon di foto ku resientemente a wòrdu hasí di DREAMS, awor ku presentashon spesial di Dan Dan i Url Isenia. E damitanan tin ‘vitamina’ pa wowo ku e frònt nobo di DREAMS i ta premirá ku e aliniashon aki por bai hasi gran impakto.
Remy Joss ta un kantante ku a demostrá di por ‘move’ den tur skina i a demostrá di ta un pilá pa e agrupashon musikal i Quincy “Biggie” ademas di ta areglista i kompositor pa e banda a bin ta desplegá bon trabou den frònt. Dan Dan lo trese hopi dulsura na DREAMS i Url Isenia ta un kantante, kompositor i músiko masha versatil i sumamente talentoso. Fanátikonan ta masha pendiente pa e piesanan nobo di DREAMS. TRENDSZ a kompronde ku e piesa nobo ku presentashon spesial di Qshans, lo ta kla e siman aki! Nos keda pendiente pa e komunikado ofisial di DREAMS. Pa awòki, hopi éksito!


text:
16 di aprel próksimo FUNDASHON PRO SOUAX ta organisá: Charla grátis “HUURCOMMISSIE”
16 di aprel próksimo FUNDASHON PRO SOUAX ta organisá: Charla grátis “HUURCOMMISSIE”
Fundashon Pro Souax i Sentro di bario Souax gustosamente ta invitá habitantenan di bario di Souax, Gato, Zegu i bisindario i tambe otro interesadonan, na e siguiente charla di e “Siklo di Charla riba Tópiko Hurídiko”. A petishon di habitantenan nos ta ripití e tópiko: “HUURCOMMISSIE”.
E charla ta tuma lugá djamars 16 di aprel próksimo di 7or pa mitar di 9 anochi na Sentro di bario Souax i e oradó lo ta presidente di Huurcommissie mr Herbert Coffie.
Entre otro mr Coffie lo splika:
– Kiko ta huurcommissie ?
– Ken por aserká huurcommissie: E hürdó? Esun ku ta pone su kas, flèt òf negoshi na hür? Of tur dos? – Den kua kaso por aserká huurcommissie ?
– Akuerdo di hür: mantenshon di edifisio i te na ki preis bo por hür bo edifisio ?
– Kondishonnan pa hürmentu di kas òf flèt pa fakansi.
Despues di e charla di biaha pasá: Bo a keda ku pregunta? Bo ke tende ripitishon di sierto aspektonan? Bo ke sa mas tokante bo derechi i obligashonnan komo hürdó òf doño?
Ooradó mr Herbert Coffie lo splika kua ta e puntonan pa tene kuenta kuné komo hürdó òf doño di kas.
Moderadó lo ta mr. Juny Sluis, presidente di Fundashon Pro Souax.
Entrada ta grátis i lo tin amplio oportunidat pa hasi pregunta.


text:
MERKA — Ayera Gianfranco Wawoe a keda manda pa e ekipo di Jackson Generals den Dòbel A. Gianfranco ku ta forma parti di e organisashon di Seattle Mariners a habri temporada den Klase A ku e ekipo di Clinton LumberKings. Akinan despues ku Gianfranco a kuminsá temporada kayente a logra un promedio di .250 ku 3 honron i 8 kareda empuha den 38 partido.
Esaki ta e promé temporada ku e pelotero di 20 aña subi riba e Liga di Nobato, hungando te ku ayera den Klase A i awor den Dòbel A. E shortstop di Kòrsou a kuminsá su karera profeshonal na aña 2011 kaminda e la hunga pa tres temporada den e Liga di Nobato na Venezuela i na 2014 den e mesun liga na Merka.


text:
Haci limpieza rond di e voetbal stadion na Yara, cu ta encera corta y elimina tur mata cu ta causa cu balanan di voetbal ta bai perdi ora nan sali pa fo di Stadion.
5 Boluntario falta ainda
Diasabra • 08:00 - 16:00
Yara Sport Complex Savaneta z/n
Savaneta
Savaneta
Pafo
15 / 20 Boluntario
10 Boluntarionan di bo organisacion
10 Boluntarionan di bo organisacion
Sportvereniging Racing Club Savaneta - RCS
Romeo
Thijsen
5683435
Participa cu e proyecto aki
Semanalmente balanan ta ser perdi door cu e matanan rond di stadion ta asina grandi dificilmente por haya e balanan bek


text:
Entrante djaluna, 16 di mei, a kuminsá ku sosten pa mayornan perhudiká na Hulanda Karibense. For di Belastingdienst Caribisch Nederland (BCN) Maaike Umbelino – van Sleen ta kordiná i organisá,
e sosten nesesario pa mayornan perhudiká riba e islanan di Hulanda Karibense. Na Sint Eustatius i Saba ainda no tin persona perhudiká di e reklamo di supsidio di akohida pa mucha. Na Boneiru a hasi e promé
kontakto ku mayornan perhudiká ku ta deseá sosten. E sosten ku tin mester i esun ku ta ofresé ta dependé di e sirkunstansianan personal di e mayornan i famia. E punto di salida ta pa ofresé mayornan i nan famia un ‘komienso nobo’ i garantisá ku nan ta haña e sosten adekuá pa bolbe pone nan bida riba e ruta korekto despues di e konsekuensianan di e reklamo di e supsidio di akohida di mucha.
Maaike Umbelino; ‘Mayornan afektá ku mi a papia kuné tokante esaki tin un elastisidat enorme.
Laga tur kos atras, for di un situashon di strès na Hulanda, ta rekerí kurashi. Biniendo for di Hulanda, no ta
semper fásil pa sigurá ku tur miembro di famia ta sinti nan mes konfortabel i ku nan por konstruí un bida nobo ku nan famia. Mi ta kontentu pa wak ku nos por duna e mayornan un respaldo.’
Ora ku bo ta perhudiká dor di e konsekuensianan di e supsidio diakohida pa mucha, UHT ta puntra si por manda bo datonan na e tim di sosten pa Hulanda Karibense. Si bo duna pèrmit pa esaki, Maaike lo
tuma kontakto ku bo despues di esaki pa asina hiba un kòmbersashon ku bo i bo famia. Si bo tin pregunta pa Maaike tokante e sosten na Hulanda Karibense, e ora ei bo tambe por tuma kontakto
direktamente. Si bo ta deseá di haña mas informashon, bishitá https://www.belastingdienst-cn.nl/onderwerpen/ondersteuning- gedupeerde-ouders-kinderopvangtoeslag


text:
Rooi Frances tabata un pasada smal, entre baranca di coral na e area, miho conoci como Spaans Lagoen. Leyenda tin’e cu e piratanan Frances a purba di invadi Aruba den comienso di Siglo 17 y a wordo confronta cu indjannan den e pasadanan smal di Spaans Lagoen. E Francesnan tabata ganando e bataya y e Indjannan mester a huy y sconde den un cueba den cercania unda e Francesnan no por a haya nan. E Francesnan a pensa cu lo tabata bon pa huma nan y saca nan for di den e cueba, pero enbes e Indjannan a muri door di e huma.
Despues di e encuentro aki e pasada a bira conoci como Rooi Frances. E arma cu e indjananan tabata uza tabata papa cayente cu nan tabata carga den nan bangaña. Hopi Indjan a wordo mata durante e invasion y habitantenan cu ta biba pega cu Rooi Frances ta reclama cu nan ta tende borotonan straño of grito di yoramento di e Indjannan, specialmente durante anochi. Tin cu ta bisa cu e spiritonan di Indjan ta lantá y ta persigui e area aki. E periodo di Aruba su historia di antes no ta bon documenta, asina cu historia ta depende di e leyenda y storianan cu ta pasa for di generacion pa generacion.
Den e tempo’ey Aruba no tabata conoce un caminda principal cu tabata bini for di San Nicolas, pasa door di Savaneta, pa Playa. E tempo’ey tabatin solamente cuatro districto, esta Playa, Noord, Santa Cruz, y Savaneta. San Nicolas tabata pertenece den e districto 4 di Savaneta. Ta despues gobierno a tuma e cuatro districtonan aki y parti nan den diferente districto y bario. Dia e Spañonan a yega Aruba, nan a bin pa busca e mata di kibrahacha pa nan traha kinichi y timon pa nan boto di bela. E prome luga cu nan a subi tera, mescos cu e Indjannan, Hulandesnan, tabata Savaneta. Como cu na Savaneta no tabatin e mata di kibrahacha, pero na Santa Cruz si, nan a traha un caminda di Savaneta pa Santa Cruz. Asina tambe e caminda principal a core for di Savaneta, door di Santa Cruz pa barionan pabou. Te hasta e hendenan di pabou di Brug cu tabata traha na Lago mester a usa e caminda door di Santa Cruz, esta door di Rooi Frances. Ta despues cu a traha e brug di Spaans Lagoen, e caminda principal a core for di San Nicolas, door di Savaneta, pa Playa.
E tempo’ey hopi yoncuman di Santa Cruz cu tabata namora na Savaneta mester a pasa na pia door di Rooi Frances anochi, debi cu no tabatin auto. Pa motibo di miedo, nan tabata forma un grupo pa pasa anochi door di Rooi Frances pa bay namora na Savaneta. Anto e pret tabata cu nan mester a sinta leu di e mosa.
E tempo’ey Savaneta no tabatin pastoor, ta un pastoor di Santa Cruz mester a bay Savaneta riba su cabay hunto cu dos ayudante riba nan burico pa bay haci misa na Savaneta. Un dia pastoor Murk a bay Sta. Cruz su so den kitrin y ora el a bolbe anochi el a perde caminda na Rooi Frances. (Kitrin tabata un wagen cu dos wiel grandi y un cabay tabata ranca.) El a haya su mes leu den e saliña di Balashi. Tabata algo masha straño, pasobra semper un cabay ta corda su caminda. E hendenan a bisa cu ta un spirito a dual e. Asina e pastoor a dicidi di cumpra un otro cabay pa Fls.150,00. Awendia ainda tin hende ta bisa cu Rooi Frances ta peligroso, specialmente den oranan di anochi, pasobra ta yen di spirito. E bieunan di: “E luga ta beyaco”.
Skirbi pa: Dufi Kock
Historiador y Escritor


text:
REFINERIA DI KÒRSOU A FIRMA AKUERDO KU GRUPO KLESCH
REFINERIA DI KÒRSOU A FIRMA AKUERDO KU GRUPO KLESCH
WILLEMSTAD 23 di Desèmber 2019 – Refineria di Kòrsou (RdK) i e Grupo Klesch a firma un Asset Purchase and Sale Agreement (APSA, Akuerdo pa Kompra i Benta di Propiedat) riba Djadumingu 22 di desèmber 2019. Esaki ta un paso firme pa sigurá kontinuidat pa e industria petrolero na Korsou ku ta konsistí di ‘Refineria Isla’, e Planta di Utilidat i e Terminal na Bullenbaai.
E gran logro aki ta pone Kòrsou den e posishon firme pa impulsá su sektor di energia i tambe e otro sektornan asosiá. Esaki lo kontribuí konsiderablemente na desaroyo di e ekonomia di nos isla.
Grupo Klesch
RdK ta konsiderá e Grupo Klesch un partner di negoshi hopi eksperensiá den e sektor di petroleo, kapas pa operá e fasilidatnan di e industria petrolero eksitosamente. E Grupo Klesch ta un grupo internashonal privá ku ta aktivo riba tereno di bienes industrial. Nan tin invershonnan prinsipalmente den e sektor di petroleo, via di Klesch Petroleum Holding Limited. E Grupo Klesch tin un trayektoria ámplio ku atkisishon di negoshinan grandi i nan tin diferente propiedat, den paisnan altamente regulá. Tambe e Grupo Klesch a kompletá transakshonnan ku kompanianan públiko internashonal grandi.
E APSA ta e promé akuerdo ku obligashonnan firmá ku Klesch i ta forma e base pa un relashon pa tempu largu entre partidonan. Lo finalisá i firma algun dokumento ku falta den e próksimo lunanan. E APSA ta enserá benta di e fasilidatnan petrolero den kombinashon ku tereno den erfpacht pa tempu largu.
Proseso transparente
Gobièrnu su mandato pa RdK (ku ta un entidat 100% di gobièrnu) tabata pa sigurá un operadó pa tempu largu pa e ‘fasilidatnan petrolero di RDK . RdK a instalá un Project Management Organization (PMO) ku a kuminsá ku e proseso pa haña un operadó nobo pa e fasilidatnan petrolero di Rdk na febrüari 2019. A kana un proseso rigoroso i transparente ku kriterionan bon definí, ku a informá tur partido partisipante di dje.
PMO asesorá pa IHS Markit, a manda teaser letters pa mas ku 100 partido potensial i a duna presentashonnan gerensial na Partido selektá pa despues manda process letters pa nan. For di adelantá a formulá e proseso pa selektá partidonan pa Non-Binding Proposals. Siguientemente a firma Letters of Intent (LOI’s) ku diferente partidonan selektá. Finalmente, a skohe e Grupo Klesch i a firma un akuerdo di eksklusividat entre RdK i nan riba 4 di sèptèmber 2019. A sigui un due diligence detayá di parti di Grupo Klesch na e fasilidatnan petrolero . PMO i Grupo Klesch a negoshá den un ambiente konstruktivo durante e ultimo lunanan – loke a resultá den e APSA firmá.
Klousura 2020
Awor ku a firma e APSA, partidonan lo sigui traha pa kumpli ku kondishonnan palabrá. E meta ta pa firma dos akuerdo ku falta, pa klousura. Esaki ta planiá pa tuma lugá den e di dos kwartal di 2020.
Mientrastantu RdK lo sigui hasi loke ta nesesario pa realisá un transishon efisiente i rapido di e fasilidatnan petrolero pa e Grupo Klesch.


text:
E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Biná (nòmber sientífiko: Odocoileus virginianus curassavicus) (ingles: Curaçao White Tailed Deer) ta un tipo di mamífero protehá for di aña 1931. E sorto ta endémiko na Kòrsou i a wòrdu deskribi pa promé biaha na 1940 pa P. Wagenaar Hummelinck. E biná di Kòrsou ta un supespesie di Odocoileus virginianus, e biná merikano. Tin probablemente tin ménos ku 250 ta biba na Kòrsou; prinsipalmente den Parke Nashonal di Sint Kristòfel i na Malpais. Tin pensá ku indjan nan a trese e bestia Kòrsou for di e kontinente merikano pa usa komo kuminda. Nan kantidat a baha drástikamente pa motibu di pèrdida di habitat. Esnan ku t'ei awor ta biba den e mondinan di Seru Kristòf, Malpais i Wakawa.


text:
odesur
-
Lima2019
Cuerpo Tecnico cu reunion cu Odesur
Durante e Weganan Panamericano Comision Tecnico y Directiva ta den pleno trabou cu e meta pa mehora y analisa su…Read More »
-
News
Nicole Hoevertsz ta papia riba e importancia di e bishita di Odesur
Secretaria General di COA, Nicole Hoevertsz ta papia riba e meta y importancia di e bishita di Odesur na Aruba.…Read More »
-
News
Dr. Juancarlos Quiceno ta elabora riba e dos pruebanan realisa
Medico di Odesur, Dr. Juancarlos Quiceno ta elabora riba e dos pruebanan realisa cu e atletanan de Pesas y Landamento.…Read More »
-
News
Fabio Ramirez propisto di bishita
Director tecnico y director de desaroyo, Sr. Fabio Ramirez ta conta nos di e proposito di e bishita di Odesur…Read More »
-
News
Odesur ta na Aruba
Ehecutivonan di Organisacion Deportivo Suramericano(Odesur) ta na Aruba unda nan a reuni cu Comite Olimpico Arubano. Actualmente ta di bishita…Read More »
-
News
Nicole ta conta di Rosario
Presidente di e Comision di Coordinacion di ODESUR pa e Juegos Suramericanos de Playa, Rosario 2019 sra. Nicole Hoevertsz ta…Read More »
-
Cochabamba
Ceremonia Apertura Cochabamba2018
Bunita ceremonia di apertura di e di XI Juegos Suramericanos Cochabamba 2018. Nos delegacion di Aruba a luci un bez…Read More »
-
Cochabamba
Bandera di Aruba na Bolivia
Un momento hopi bunita caminda cu e bandera di Aruba ta bai halto y e himno di Aruba ta resona…Read More »
-
Cochabamba
Aruba presente na Cochabamba
Diahuebs merdia, e delegacion Arubano participando na e Weganan Suramericano Cochabamba 2018 a keda oficialmente yama bon bini na e…Read More »
-
Cochabamba
E dia a yega
“E dia tan spera a yega!!!! E Weganan Sur Americano #Cochabamaba2018 ta aki y e miho atletanan di e continente…Read More »


text:
Resultadonan di Beisbòl Liga Grandi ayera:
- Oakland Athletics a pèrdè di Houston Astros ku skor di 6-1
- Minnesota Twins a derota Pittsburgh Pirates ku skor di 4-3 den 13 entrada
- New York Yankees a pèrdè di Washington Nationals ku skor di 3-2
Didi Gregorius a konektá 2 hit den 4 turno na bate. Didi tin un promedio di .214
- Seattle Mariners a derota Baltimore Orioles ku skor di 4-2
- Los Angeles Angels a gana Toronto Blue Jays ku skor di 4-3
- Milwaukee Brewers a pèrdè di Detroit Tigers ku skor di 5-2
- Arizona Diamondbacks a derota Miami Marlins ku skor di 6-1
- St. Louis Cardinals a gana New York Mets ku skor di 9-0
- Tampa Bay Rays a pèrdè di Atlanta Braves ku skor di 2-1
Andrelton Simmons a konektá 1 hit den 3 turno na bate ku 1 kareda anotá. Andrelton tin un promedio di .260
- Texas Rangers a derota Boston Red Sox ku skor di 2-1
- Cincinnati Reds a pèrdè di Kansas City Royals ku skor di 7-1
- Cleveland Indians a derota Chicago White Sox ku skor di 4-3
- Philadelphia Phillies a pèrdè di Colorado Rockies ku skor di 4-2
- Chicago Cubs a derota San Diego Padres ku skor di 3-2
- Los Angeles Dodgers a pèrdè di San Francisco Giants ku skor di 4-0
Kenley Jansen no a picha den e partido aki
Partidónan di Liga Grandi pa awe:
- Arizona Diamondbacks kontra Miami Marlins
- Seattle Mariners kontra Baltimore Orioles
- Houston Astros kontra Detroit Tigers
- St. Louis Cardinals kontra New York Mets
- Philadelphia Phillies kontra Colorado Rockies
- Los Angeles Dodgers kontra San Francisco Giants
- Los Angeles Angels kontra Toronto Blue Jays
- Milwaukee Brewers kontra Atlanta Braves
- Oakland Athletics kontra Tampa Bay Rays
- Texas Rangers kontra Boston Red Sox
- Cleveland Indians kontra Chicago White Sox
- Chicago Cubs kontra San Diego Padres
Breve:
Dòbel A
- Sharlon Schoop no a konektá hit den 2 turno na bate pa Bowie Baysox. Sharlon tin un promedio di .283
- Juan Carlos Sulbaran tabata tin un salida sin desishon ayera pa Northwest Arkansas Naturals. Juan Carlos a picha 6 entrada kompletu, permitiendo 3 kareda riba 6 hit I 1 base por bola, miéntras ku e la poncha 6 batido. Juan Carlos tin un rèkert di 3-3 ku un efektividat di 4.03
Klase A
- Carlton Daal no a konektá hit den 2 turno na bate pa Daytona Tortugas. Carlton tin un promedio di .260
- John Polonius no a konektá hit den 3 turno na bate pa San Jose Giants. John tin un promedio di .194
- Gianfranco Wawoe no a konektá hit den 4 turno na bate pa Clinton LumberKings. Gianfranco tin un promedio di .265
- Ozhaino Albies no a konektá hit den 4 turno na bate ku 1 base por bola pa Rome Braves. Ozhaino tin un promedio di .288
Liga Independiente di Beisbòl
- Shairon Martis ta risibí su promé derota di temporada den su debut ku e ekipo di Bridgeport Bluefish. Shairon a picha 2 tèrsio miéntras ku e la permití 8 kareda for di kua 1 tabata limpi. Tur e 7 kareda sushinan a bin despues di un eror di e centerfielder di Bluefish. Despues di esaki Shairon no por a kontrolá e partido mas. Shairon a permití 7 hit, 2 base por bola i poncha 1.


text:
MERKA — Jurickson Profar a uni su mes ku e ekipo di Hickory Crawdads den Klase A riba un asignashon di rehabilitashon, segun informashonnan. E pensamentu ta ku den e próksimo dianan por kuminsá sirbi komo batido designa. Sin embargo, e organisashon di Texas Rangers no a tuma un desishon definitivo riba esaki ainda.
Jurickson for di algun siman pasa kaba, tabata praktiká ku e ekipo di Dobel A, Frisco RoughRiders. For di e momentu ey tabata tin indikashonnan ku Jurickson lo por mira akshon e temporada aki ainda. Pero na e momentu ey tambe e organisashon di Texas Rangers tabata hopi kouteloso i no kier a divulgá nan plannan pa ku Jurickson. Na e momentu ey e pensamentu tabata ku Jurickson lo por a mira akshon den e ultimo partidonan di Frisco of despues di temporada den Liga Instrukshonal of Fall League.
Jurickon a pèrdè e ultimo dos temporadanan pa motibu di leshon na skouder. Dia 23 di febrüari ultimo e pelotero a opera su skouder. Den Hickory Crawdads, Jurickson ta uni su mes ku su ruman Juremi ku ta den e ekipo di Crawdads for di yüni ultimo.


text:
Introdukshon
Bo a bai poli ku bo siruhano ortopédiko i komo resultado di bo kehonan i e apnormalidat presentá riba e radiografia, huntu boso a disidí pa laga buta un hep artifisial pa redusí bo kehonan. Un operashon asina no ta algu chikitu i e rehabilitashon ta rekerí hopi forsa di boluntat i esfuerso di abo i hendenan den bo serkania, manera por ehèmpel miembronan di famia i amigunan. Un bon preparashon i bon informashon lo kontribuí na un rekuperashon mas lihé. E proseso di rehabilitashon ta destiná pa duna bu mas tantu sosten posibel. Ta importante pa bo ta kompañá pa un persona ku por bishitá bo regularmente, pa e persona aki ta bon na altura di e ruta ku mester sigui.
Bo siruhano ortopédiko a splika bo algun kos kaba na poli. Den e foyeto di informashon aki bo por lesa tur kos tokante bo operashon i e proseso di rehabilitashon. Tambe e ta kontené un video ku ta demostrá ampliamente loke bo operashon ta enserá.
E hep gastá
E artikulashon di e hep ta un ‘artikulashon di bala’. Ora di kana di move e kabes den forma di un bala suavemente ta kai den e kavidat di e bekken. Esaki ta posibel pasombra tin un base di kartílago riba e kabes i den e kavidat. Kartílago ta un tehido suave i resistente. Ku edat e base di kartílago ta bira mas fini i por asta disparsé. Esaki ta keda deskribí komo gastá òf osteoartrítis. E artikulashon gastá por provoká doló i restrikshon di movementu. Si e kehonan oumentá, esaki por ta un motibu pa kambia pa un hep artifisial. Den e kaso aki tantu e kabes i e kavidat ta keda remplas’é. Esaki tambe ta konosí komo un prótesis total di hep (THP).
Motibunan pa gastamentu
Tin vários motibu pa osteoartrítis:
- E base di kartílago ta gasta pa motibunan deskonosí. Esaki ta gasta e base di kartílago na e parti di e wesu. Eventualmente e wesu ta keda (parsialmente) eksponé. E tipo di osteoartritis aki ta komun pa hendenan mediano edat òf mayó.
- Un reakshon inflamatorio por afektá e kartílago, por ehèmpel den rheumatoid artritis. Esaki tambe ta gasta e base di kartílago na banda di e wesu, òf e base ta disparsé por kompleto. Esaki por okurí na kualke edat.
- Despues di un infekshon (septic artritis).
- Osteoartritis tambe por desaroyá despues di un otro kondishon, manera por ehèmpel un fraktura di wesu òf un defekto kongenital di hep. E kartílago por haña daño direkto òf por gasta mas lihé pa motibu di un otro manera di move. Osteoartritis ku ta okurí despues di un fraktura di wesu òf un aksidente yama osteoartritis post-troumátiko. Esaki por sosodé hopi aña despues di e aksidente.
Kehonan
E keho mas komun di un hep gastá ta doló. Usualmente bo ta eksperensiá doló den bo lis, chanchan òf e parti pafó di e bèl di pia. Tin bia esaki ta ekspandé te e bèl i rudia. E hep hopi bia ta mas steif i bo por tin difikultat a bisti mea òf sapatu por ehèmpel. Hopi hende ta eksperensiá doló ora nan mester lanta for di un
stul òf nan ta lanta mardugá paso nan ta sinti doló. Hopi bia hende ta eksperensiá ku e hep mester lòs parti mainta. Kana, bùk i subi trapi ta bira mas i mas difísil. E kehonan ta oumentá asina e gastamentu empeorá.
Eksaminashon
E diagnóstiko usualmente ta tuma lugá pa medio di radiografia.
Tratamentu
Den un fase trempan hopi bia por trata un hep gastá ku remedi (kontra doló/anti inflamatorio) i e konseho ta pa keda move hopi. Si ta nesesario un fisioterapista por yuda. Tambe bo por ahustá bo manera di biba, por ehèmpel dor di pèrdè peso. Si e hep ta duna bo asina tantu doló i e ta asina steif ku kanamentu ta difísil, por tuma e desishon pa un prótesis kompleto di hep.
Benefisionan di e operashon
E doló ku bo tabata eksperensiá promé ku bo operashon lo disminuí. Tin bia e artikulashon de hep ta keda un tiki sensitivo den e promé lunanan, pero despues di un aña 90% di pashèntnan ta satisfecho ku e resultado di e prosedura. E sensashon di steif di e hep tambe ta mehorá, pero paso e múskulonan rondó di e hep hopi bia ta akortá pa motibu di doló di hopi tempu, e hep hopi bia no ta bira mes flèksibel ku e tabata.
Detaye di registrashon
For di medio 2021 nos ta afiliá ku e Registro Nashonal Hulandes di Implantashon Ortopédiko (LROI). Ku ayudo di e registro aki, e kalidat di e prótesis i kuido ortopédiko por keda monitoriá, kompará i mehorá internashonalmente. E registrashon aki ta yuda klara por ehèmpel kuantu tempu diferente prótesis di hep i rudia ta funshoná bon. Tambe nos lo hasi uso di kuestionario pa nota bo eksperensia i rehabilitashon. E registro ta yuda e ortopedista pa skohe un bon remplaso pa bo hep òf rudia. Bo informashon ta keda registrá anónimo. Bishitá www.Iroi.nl pa mas informashon tokante e registro.
Promé ku operashon
Despues ku bo a disidí huntu ku bo ortopédiko ku bo ke un hep artifisial, bo lo haña un sita pa bishitá e anestesiologo pa un skrinen pre-operativo. Pa esaki bo mester duna sanger. E anestesiologo entre otro lo diskutí si bo mester di un epidural òf anestesia general durante e operashon. Aparte di un epidural bo por haña un kalmante pa bo eksperiensiá mas tiki doló ku ta posibel di e operashon. Si por ehèmpel bo ta keda tratá pa un kardiólogo òf spesialista di pulmon, den sierto kaso nan mester duna informashon. Ora bo a finalisá e skrinen, e departamento di planiamentu lo tuma kontakto ku bo asina ku e fecha riba kua bo ta keda operá ta konosí.
Atmishon/fecha di operashon/estadia
Departamento di atmishon lo tuma kontakto ku bo tokante fecha di bo operashon. Si bo tin un herida òf infekshon djis promé ku bo atmishon, bo mester mèldu esaki mesora. Pa e informashon general tokante atmishon i estadia den CMC, nos ta referí bo na e informashon general. Usualmente, pashèntnan ku ta bin hòspital pa un remplaso di hep total ta keda den hòspital entre 2 i 5 dia. En prinsipio bo por bai kasi ora e herida a seka i e ehersisionan ku e fisioterapista ta bai bon.
E operashon
Durante e operashon ta kòrta den e kueru pa despues habri e hep. Ta kita e kabes femoral bieu (wak potrèt 2 i 3 i video). E kavidat di hep ta keda prepará ku un fresa pa despues buta un resipiente nobo di plèstik òf metal. Despues di esaki ta buta un pida metal den e parti ariba di e pia riba kua ta apliká e kabes di metal. E kabes i kavidat nobo ta forma e artikulashon di hep nobo. Despues di a buta e prótesis, ta sera e herida ku suturas i/òf nit di metal. Despues di alrededor di dos siman, ta kita e puntanan. Esaki ta sosodé na e ofisina di e ortopédiko na poli. E operashon normalmente ta dura 45-90 minüt. Despues di e operashon bo ta risibí antibiótika di korto uso pa medio di un infüs pa asina minimalisá e riesgo di infekshon.
Na Kòrsou nos ta hasi uso únikamente di prótesis ku a demostrá di tin bon resultado a largo plano den estudionan internashonal. E ortopédiko por skohe un prótesis ku a keda traha ku òf sin semènt. Ámbos opshon ta demostrá bon resultado a largo plano.
Despues di e operashon
Despues di e operashon bo ta bai e kamber di rekuperashon. Akinan tambe bo ta keda konektá riba aparatonan di monitoreo, pa asina nos por monitoreá bo funshonnan vital. Ora bo ta bei i tur bo funshonnan vital ta na òrdu, nos ta hiba bu sala di enfermeria. Einan e enfermero na warda lo informá bo persona di kontakto i e por bin bishitá bo den konsulta ku e sala di enfermeria. Despues di e operashon bo lo tin un infüs den bo brasa. Pa medio di e infüs aki bo to haña antibiótika i vògt adishonal. Bo tin un riesgo pa desaroyá trombósis (pròp di sanger den ardu) den e periodo despues di e operashon, parsialmente pa motibu di ménos mobilidat. Pa prevení esaki bo ta risibí remedi antikoagulante pa un periodo di sinku siman despues di e operashon di bo siruhano ortopédiko.
Despues di tratamentu
Despues di e operashon bo ta kuminsá ku bo rehabilitashon mas lihé ku ta posibel i tambe ta saka un potrèt post-operashonal. E fisioterapista ta guiá bo ku ehersisionan riba kama, e ta yudá bo Sali for di kama mas lihé ku ta posibel i e ta siña bo kon pa kana atrobe. Den prinsipio bo ta hasi uso di un andador i despues posiblemente krùk. E fisioterapista tambe ta siña bo e mihó manera pa para, pa drumi riba kama, sinta i drumi. Bo ta bandoná hòspital na pia ku yudansa (andador òf krùk) i bo ta haña sierto regla pa biba nobo. Tin bia bo ta risibí un referensia pa un fisioterapista tambe. E kantidat di dia ku bo ta keda den hòspital ta dependé di kon bo rehabilitashon ta bai. Alrededor di dos siman despues di bo operashon, bo ta regresá serka bo ortopédiko pa un chekeo i pa kita e puntanan. Hopi bia bo hep ta poko sensitivo durante e promé lunanan despues di e operashon. Esaki ta kambia den e manera ku bo ta kana. Bo múskulonan mester di tempu pa adaptá na e situashon nobo.
Si e herida ta mustra señal di infekshon despues ku bo a regresá kas, manera por ehèmpel mas kòrá òf kayente, ku e ta lèk vògt, mas doló òf keintura, por fabor tuma kontakto ku bo ortopédiko mesora.
Komplikashon
Danki Dios ku komplikashonnan di un prótesis total di hep ta masha poko. Aki ta sigui algun di e komplikashonnan mas komun.
- Infekshon di herida i infekshon di prótesis di hep, alrededor di e periodo di rekuperashon òf años despues.
- Luxasion. Esaki ta nifiká ku e kabes di e hep artifisial ta sali for di e kavidat. Esaki ta mas probabel den e promé tres lunanan despues di e operashon. Pa e motibu ei bo mester mantené bo mes na e instrukshonnan di movementu i presta bon atenshon durante e periodo di rehabilitashon. Si bo hep ta sali for di lugá, bo ta wòrdu hisá i ta hinka e kabes di e hep artifisial bèk den su kavidat. Esaki ta tuma lugá bou di anestesia.
- Por tin un fraktura di e kavidat òf bèl durante e operashon. Esaki usualmente por keda solushoná fásilmente durante sirugia.
- Kalsifikashonnan rondó di e artikulashon di hep.
- Sangramentu.
- Diferensia den largura di pia (den e kaso aki kisas bo mester bisti un hilchi den e sapatu). Un diferensia den largura di pia den sierto kaso no por wòrdu evitá pa asina sigurá ku e prótesis di hep ta stabil. Dor di hasi un pia un tiki mas largu ku e otro, bo ta oumentá stabilidat i redusí chèns ku e hep ta sali for di lugá. E kurpa ta ahustá i kustumá ku e diferensia chikitu despues di 3 -4 luna despues di e operashon.
- Trombósis i ebolismo di pulmon (pròp di sanger den ardu di pia ku ta bai e pulmonnan). Pa minimalisá e riesgo aki, bo ta haña antikoagulante (remedi pa hasi e sanger mas fini) den forma di prek òf tablèt durante sinku siman.
- E prótesis ta bira lòs despues di un periodo mas largu. Den e kaso aki por remplasá e prótesis di hep si esaki ta nesesario.
- Daño na e nèrvionan (parálisis di parti di e pia) por tuma lugá.
Preguntanan frekuentemente hasi tokante remplaso total di hep
- Kuantu tempu mi ta keda ku doló na mi hep?
- Kuantu tempu mi pia ta keda hinchá?
- Kuantu tempu mi mester keda tuma remedi pa hasi sanger delegá?
- Kon mi ta trata mi herida?
- Ki dia mi por baña atrobe?
- Ki dia mi por drumi riba mi zei atrobe?
- Ki dia mi por traha den kurá atrobe?
- Ki dia mi por bai trabou bèk?
- Ki tipo di sapatu mi mester bisti?
- Mi mester bisti mea pa komprenshon?
- Kiko mi mester presta atenshon na dje despues di e operashon di hep?
E doló despues di un operashon di hep gradualmente ta bira ménos. Tres pa kuater luna despues di e operashon, mayoria pashènt no tin keho mas. Mehorashon ta sigui te un aña despues di a buta e prótesis. Tin bia e pashènt ta sinti un doló leve despues di un kaminata largu; e sentimentu aki por tuma lugá te mas o ménos 12 luna. Doló despues di lanta i tuma e promé pasonan por keda pa un ratu. E sensashon doloroso aki ta mehorá sin tratamentu. Esaki no ta nifiká ku e prótesis no ta funshoná manera debe ser òf ku e ta lòs!
E hinchá ta redusí durante e promé simannan despues ku e pashènt a regresá kas. E oumento di peso lo keda redusí dor di hisa e pianan regularmente durante dia. E hinchá generalmente ta pió parti anochi i ta bira ménos si bo ta sigui hasi bo ehersisionan bon.
Despues di e operashon bo mester tuma un inyekshon òf tablèt pa dia kontra trombósis. Bo mester sigui hasi esaki pa por lo ménos sinku siman despues di e operashon (si ta nesesario, esaki lo keda disidí pa e médiko general òf e spesialista). Si promé ku e operashon ya bo ta tuma remedi pa hasi sanger delegá, bo dòkter lo konsehá bo tokante uso.
E herida mester keda limpi i seku. E kueru rondó di e herida por mustra kòrá òf iritá. Ora kita e puntanan (despues di mas o ménos dos siman) e kòrá gradualmente lo bira ménos. Si e área rondó di e herida hincha, bira kòrá òf ta saka vògt, ta bon pa bo tuma kontakto ku bo siruhano ortopédiko.
Bo por baña ora e herida ta bon tapá ku un pleister di plèstik. Tres dia despues ku bo a laga kita e puntanan, bo por baña sin e plèstik. No sinta den awa òf laman pa un ora i no laga e herida bira moli. Ta mihó pa laba e herida ku bo mannan i no ku un paña pa e promé dos lunanan. Bo mester ta poko poko ku uso di krema òf lotion riba i rondó di e herida.
Konsultá bo siruhano ortopédiko, durante e evaluashon na poli despues di 6 luna, si bo por drumi riba bo zei atrobe i riba kua zei.
Si bo ke traha den kurá bo por palabrá esaki ku bo dòkter durante bo promé bishita na poli. E konseho di e fisioterapista ta pa sinta i hasi uso di un skòp ku man largu.
Mayoria hende ta bai traha despues di mas o ménos 2 pa 6 luna, dependé e tipo di trabou i e progreso di rekuperashon i tambe e konseho di e siruhano ortopédiko i/òf fisioterapista. Trabou ku ta físikamente leve posiblemente por wòrdu hasí mas lihé.
Ta konsehabel pa bisti sapatu ku ta pèrtá na pia i ku tin un hilchi hanchu. Evitá di bisti hilchi haltu i flip flòp durante e promé tres lunanan.
No ta nesesario pa bisti mea pa komprenshon, pero e ta yuda redusí e hinchamentu den e pia. Si bo pia ta hincha durante dia, ta bon pa bisti e mea.
Durante e promé tres lunanan despues di e operashon, ta hopi importante pa bo opservá e siguiente reglanan di bida pa prevení luksasion (pa e hep sali for di lugá).
1. No hiba bo rudia pa bo nanishi (por ehèmpel pa kòrta bo uñanan).
2. No bùk dilanti di un stul.
3. No sinta ku bo pianan krusá.
4. No bùk.
5. No sinta riba un stul abou.
6. No bùk ku bo pianan pegá banda di otro. Bo fisioterapista lo siña bo kon pa hisa algu for di flur ku e pia ku ta operá mandá patras.
7. No bisti mea i sapatu na e manera normal (na e pia operá).
8. Evitá moveshonnan ekstremo.
9. Durante e tempu aki, e pianan mester keda un poko separá ora bo sinta i ora bo drumi.
10. Bo por para bo so, pero no kana i/òf bira.
• Para por ehèmpel na un mesa ta posibel i pèrmití.
11. Gimnasio i deporte (limitá) ta posibel i pèrmití despues di mas o ménos tres siman (konsultá bo dòkter!).


text:
Paga impuesto pa hende morto kon por ta?
Na tur mi fiel lesadónan Bon Siman! Bendishon I tur kos bon! Ban habri siman ku positivismo I amor! Manera semper tin preguntanan fèrfelu ku nos tei kla pa yuda bo….Ban wak e pregunta di siman!
Sra. abogado Scheperboer, bondia i bon siman. E último temanan di kasamentu ta hopi bon, kosnan di bida real. Ami tin un pregunta, mi tambe tin un problema ku belasting, mi kasá a fayesé anto mi a resibi karta di belasting pa paga algu manera sucessie/susheshon? Señora abogado mi no ta komprondé muchu bon, señora por bisa mi kiko pa hasi? Mester paga belasting pa hende morto?
Danki pa e pregunta i laga nos ban wak kiko ta successierecht of impuesto di Herensia! manera ta yam’é awendia. Na momentu ku persona fayesé anto tin heredero -den e kaso aki señora ta e heredero di señora su kasá- e ora ei mester paga belasting riba tur lokual ku señora a heredá. Mayoria di bes belasting (ofisina di impuesto) ta manda kobra despues di un temporada ku e persona a fayesé. E por ta entre 4-6 luna ku nan ta manda kobra.
Normalmente mester traha un lista di tur e pertinensianan i debenan di e persona ku a fayesé. E balor di e pertenenshanan ta wordu stipulá na e momentu ku e persona a fayesé. Ku otro palabra no bai bèk na e balor original, dus na ora di kompra of e balor despues di fayesimento. Por ehèmpel un hende ta fayesé anto un yu ta hasi asina mal uso di su outo ku su balor a baha. E ora ei e balor ku ta konta ta esun na momentu di fayesimento.
Riba e balor total ku señora ta heredá mester paga erfbelasting (impuesto di Herensia). Tambe tin posibilidad pa pidi e asina yamá vrijstelling (eksonerashon di impuesto). Tambe ta importante pa sa e kantidad di belasting ( impuesto)ku mester wordu pagá ta dependé di sierto faktornan por ehèmpel bo relashon pa ku fayesido, si ta kasá of yu of un otro hende ku no ta famia.
Esnan ku no ta famia ta paga mas tantu belasting. Mas grandi e herensia mas belasting tin di paga. Ofisina di belasting por duna señora informashon adishonal. Tambe ta bon pa tuma kontakto ku un abogado i laga e abogado kanalisá e ruta di kana pa señora. Pues ja bo sa, kasamentu ta te na ora Dios separabo i esei por dura largu, wak pa bo ta bon informá asina bo por evitá problema i prepará bo mes pa sorpresanan di bida.
Un bon konseho semper ta na lugá. Tum’é, pensa riba dje i pone den akshon konkreto!